b"\n_START_ARTICLE_\nJuan Jimeno Montalb\xc3\xa1n\n_START_SECTION_\nBiografia\n_START_PARAGRAPH_\nAbans de la guerra civil espanyola treball\xc3\xa0 com a ferroviari i era afiliat al Sindicat Ferroviari de la Confederaci\xc3\xb3 Nacional del Treball (CNT) de Madrid. La fi del conflicte l'agaf\xc3\xa0 a Alacant, on el 28 de mar\xc3\xa7 de 1939 aconsegu\xc3\xad pujar al Stanbrook, un vaixell brit\xc3\xa0nic i arribar a Or\xc3\xa0 (Alg\xc3\xa8ria). La seva experi\xc3\xa8ncia laboral li va permetre de treballar als ferrocarrils algerians, cosa que li va permetre col\xc2\xb7laborar en l'evasi\xc3\xb3 de molts companys internats al Camp Morand (Ksar el Boukhari, afores d'Alger) i de les Companyies de Treballadors Estrangers (CTE). _NEWLINE_A final de la d\xc3\xa8cada de 1950 s'instal\xc2\xb7l\xc3\xa0 al Marroc. En 1960 fou un dels fundadors a Casablanca de l'Asociaci\xc3\xb3n Cultural Armonia, amb Jos\xc3\xa9 Mu\xc3\xb1oz Congost i altres companys, de la qual ser\xc3\xa0 el primer president. Arran de la reunificaci\xc3\xb3 de la CNT en l'exili i de la formaci\xc3\xb3 de l'organisme semiclandest\xc3\xad de lluita antifranquista Defensa Interior (DI) el 1961, va ser nomenat delegat d'aquesta organitzaci\xc3\xb3 i del nucli del Moviment Llibertari Espanyol (MLE) en l'exili al nord d'\xc3\x80frica. _NEWLINE_El 1965 abandon\xc3\xa0 el Marroc i s'instal\xc2\xb7l\xc3\xa0 a B\xc3\xa8lgica, militant en la Federaci\xc3\xb3 Local de la CNT de Lieja. A la mort de Franco en 1975 torn\xc3\xa0 a la Pen\xc3\xadnsula i milit\xc3\xa0 en el Sindicat de Jubilats i en el d'Oficis Diversos de CNT d'Alacant fins a la seva mort."